กนป. มีมติให้เพิ่มราคาปาล์มน้ำมันให้เป็นรูปธรรม พร้อมประกันรายได้เกษตรกรชาวสวนปาล์มน้ำมันต่อเนื่อง
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการนโยบายปาล์มน้ำมันแห่งชาติ (กนป.) ครั้งที่ 3/2565 โดยที่ประชุมเห็นชอบให้เปิดตลาดน้ำมันปาล์มและน้ำมันเนื้อในเมล็ดปาล์ม พร้อมบริหารการนำเข้าคราวละ 3 ปี (ปี 2566-2568) โดยให้เป็นไปตามข้อผูกพันของทุกกรอบการค้าและมีการบริหารการนำเข้าเช่นเดียวกับกรอบองค์การการค้าโลก (WTO) โดยให้องค์การคลังสินค้าเป็นผู้มีสิทธิ์นำเข้าและกระจายให้ผู้ผลิตภายในประเทศตามที่สมาคมโรงกลั่นน้ำมันปาล์มเป็นผู้จัดสรร เพื่อเป็นการรักษาสมดุลการนำเข้าและไม่ส่งผลกระทบต่อภาคการผลิตของเกษตรกร และเห็นชอบโครงการประกันรายได้เกษตรกรชาวสวนปาล์มน้ำมัน ปี 2565-2566 โดยเริ่มจ่ายเงินชดเชยประกันรายได้งวดแรกให้แก่เกษตรกร ตั้งแต่กันยายน 2565 เพื่อให้มีความต่อเนื่อง รวมทั้งเห็นชอบขยายเวลาโครงการผลักดันการส่งออกน้ำมันปาล์ม เพื่อลดผลผลิตส่วนเกิน ปี 2565พลเอก ประวิตร กำชับกระทรวงพาณิชย์และหน่วยงานที่เกี่ยวข้อง ต้องปฏิบัติตามมติ กนป.ในวันนี้ อย่างเคร่งครัดและให้เร่งรัดการติดตั้งเครื่องวัดปริมาณน้ำมันปาล์มให้เสร็จโดยเร็ว เพื่อเร่งช่วยเหลือพี่น้องเกษตรกรชาวสวนปาล์มให้ได้ราคาปาล์มที่สูงขึ้น และติดตามสถานการณ์ปาล์มน้ำมันทั้งในและต่างประเทศอย่างใกล้ชิดเพื่อเตรียมรองรับการแก้ปัญหาและป้องกันราคาปาล์มน้ำมันตกต่ำด้วย และเพื่อให้เกิดความเชื่อมั่นในอาชีพการทำสวนปาล์มที่จะส่งเสริมให้มีความเป็นอยู่ที่ดีขึ้นอย่างต่อเนื่องและยั่งยืนตามนโยบายของรัฐบาลต่อไป